49
Apômtaunê sakiŋwaga kêtu tenteŋlatunêŋ ja
1 O amac nucac, aŋô ŋoc biŋ
ma amac lau gamêŋ jaêcŋaac, akêŋ taŋem.
Apômtau kêkalem aê gêdêŋ tinoc kêkôc aê atomgeŋ.
Eŋ gê aêŋoc ŋaê aŋga tinoc têtaclêlôm.
2 Eŋ gêgôm aocsuŋ ŋamata amboac bôjaŋ
ma kêsiŋ aê gamoa nê lêma ŋalabu.
Eŋ gêgôm aê katu sôb ŋawanic sawa teŋ
ma kêsiŋ aê ôkwi kasêp nê atali sôbŋa ŋalêlôm.
3 Eŋ kêsôm gêdêŋ aê gebe “Ŋoc sakiŋwaga aôm, Israel,
aôm oc ôwaka ŋoc waec sa.”
4 Mago aê kasôm gebe “Aê gaim tauc su
ma kajaiŋ ŋoc ŋaclai ŋaômageŋ.
Mago ŋoc biŋgêdêŋ gêc Apômtauŋa
ma ŋoc ŋaôli gêc ŋoc Anôtôŋa.”
5 Ma galoc Apômtau, taŋ kêmasaŋ aê aŋga tinoc têtaclêlôm,
gabe jatu ênê sakiŋwaga naŋ, kêsôm gebe
Jakôc Jakob êmu êndêŋ eŋ êna êtiam
ma Israel sênac tauŋ sa sêndêŋ eŋ sêna.
Tec Apômtau ketoc aê sa
ma ŋoc Anôtô kêtu ŋoc ŋaclai ŋam.
6 Eŋ kêsôm gebe “Aôm kôtu ŋoc sakiŋwaga
gebe ômboa Jakobnê gôlôac sa
ma ôkôc Israelnêŋ lau ŋapopoc sêmu sêmêŋ êtiam necgeŋ atom,
aê oc jakêŋ aôm ôtu tenteŋlatunêŋ ja amboac tonaŋgeŋ
gebe ŋoc moasiŋ janam lau kêsiŋa naêndêŋ nom ŋamadiŋ.”
7 Biŋ tonec Apômtau, Israelnê kêsiwaga ma nê ŋac dabuŋ
kêsôm gêdêŋ eŋ, taŋ lau sêsu eŋ susu ma tenteŋlatu sedec eŋ
ma gôliŋwaga sêlic eŋ kêtu gêŋôma naŋ, gebe
“Kiŋ oc sêlic aôm ma dêndi sa êtu aôm ŋa
ma kasêga oc sêpôŋ aeŋduc êndêŋ aôm
êtu Apômtau ŋaŋêŋ, taŋ kêtu Israelnê ŋac dabuŋ
ma kêjaliŋ aôm sa naŋŋa.”
Apômtau gêjac mata gebe sêkwê Sion sa êtiam
8 Apômtau kêsôm biŋ tonec gebe
“Aê kakêŋ taŋoc aôm gêdêŋ têm moasiŋŋa
ma gajam aôm sa gêdêŋ bêc gajam lau kêsiŋa.
Aê gajob aôm ma kakêŋ aôm kôtu poac gêdêŋ lau,
gebe jamboa nêŋ gamêŋ sa êtiam
ma janac sam nêŋ nomlênsêm, taŋ kêtu gasaŋ naŋ.
9 Tec jasôm êndêŋ lau kapoacwalôŋa gebe ‘Asa amêŋ,’
ma êndêŋ êsêac, taŋ sêŋgôŋ ŋakesec ŋalêlôm naŋ, gebe
‘Asa awê amêŋ.’
Êsêac oc têtap nêŋ mo sa aŋga intêna
to sêlôm tauŋ aŋga lôc kwalam.
10 Mo to bu oc êjô êsêac atom
ma mu ŋandaŋ to oc oc êpac êsêac atom
gebe ŋac, taŋ taê walô êsêac naŋ, oc ejoŋ êsêac
ma êwê êsêac sêndêŋ bumata.
11 Aê oc jaŋgôm ŋoc lôc samob êtu intêna
ma jamansaŋ intênasêga samob êtu solop.
12 Alic acgom, lau ŋagêdô oc sêmêŋ aŋga jaêc
ma ŋagêdô aŋga nodo to aŋga oc kêsêpŋa
ma ŋagêdô aŋga gamêŋ Siene.”
13 O undambêac, anam lasê. O nom, ŋaôndu êpi.
O lôcac, lasê êtaŋ
gebe Apômtau gêjac nê lau têntac tôŋ
ma taê walô nê lau, taŋ sêôc wapac naŋ.
14 Mago Sion kêsôm gebe “Apômtau gêwi aê siŋ,
ŋoc Apômtau kêliŋ aê siŋ.”
15 “Awê teŋ oc êtôm gebe êliŋ nê gêŋ dedec siŋ
ma taê walô nê têtaclêlôm ŋaŋanô atom me.
Ma embe êliŋ siŋ, naŋ aê oc jaliŋ aôm siŋ atomgoc.
16 Ôlic acgom, aê gajac bô nêm ŋaê gêc lemoc tapa,
nêm tuŋbôm kêkô aê laŋôcnêm ŋapaŋ.
17 Nêm lau-sêkwê-aôm-sawaga sêlêtigeŋ sêmêŋ
ma êsêac, taŋ seseŋ aôm su to sêgôm aôm kôtu gasaŋ naŋ, sêc sêja.
18 Oc matamanô sa ma ôlic.
Êsêac samob sêkac tauŋ sa dêdêŋ aôm sêmêŋ.”
Apômtau kêsôm gebe “Aê jasôm êtu tôŋ gebe
aôm oc ônam êsêac samob sa êtu nêm gêlôŋ
ma ôjandiŋ êsêac amboac awê gebe ênam ŋacŋa kêjandiŋ nê ômbiŋkap.
19 “Biŋŋanô, nêm malac gasaŋ to ŋaalê katuc
ma nêm gamêŋ, taŋ lau seseŋ su naŋ,
oc êtu sauŋ-sauŋ êtu nêm lauŋa
ma êsêac, taŋ seseŋ aôm su naŋ, sêc su jaêcgeŋ sêja.
20 Nêm gôlôac, taŋ kôkôc gêdêŋ gôŋgôŋ toŋalêlôm ŋawapacgeŋ naŋ,
oc sêsôm êsô taŋamsuŋ gebe
‘Gamêŋ tonec e kêtu sauŋ-sauŋ ma kêtôm aê atom,
ôŋgôm ŋasawa êtu kapôêŋ gebe êtôm aê jaŋgôŋŋa.’
21 Ma aôm oc ôsôm êndêŋ taôm gebe
‘Asa kêkôc gôlôac tonec.
Aê awê kapoac ma ŋoc ŋapalê masi.
Êsêac sêkêŋ aê gaŋgôŋ kapoacwalô aŋga gamêŋ jaêc
ma lau tonec asa gêlôm êsêac,
sêwi aê siŋ gamoa tauŋa,
tec lau tonec sêmêŋ aŋga ondoc.’ ”
22 Apômtau Anôtô kêsôm biŋ tonec gebe
“Alic acgom, aê oc jaôc lemoc sa êndêŋ lau samuc
ma oc jakêŋ puc êndêŋ lau tomôkê-tomôkê
ma êsêac oc sêsip nêm latômi tamiŋ bôŋdagi
ma sêkuc nêm latômio sêŋgôŋ magiŋm ŋaô sêmêŋ.
23 Ma kiŋ oc têtu tamemi sêpô mo amacŋa,
ma nêŋ kwin oc sêlôm amac têtôm tenemi.
Êsêac oc sêpôŋ aeŋduc êndêŋ amac laŋôŋanô êsêp nomgeŋ
ma oc sêlêsôp kekop aŋga emkaiŋ.
Go amac ajala gebe aê Apômtau.
Ma êsêac, taŋ sêôŋ aê naŋ, oc majeŋ êsa atom.”
24 Lau têtôm gebe sêjaŋgo ŋactêkwanê waba su me.
Êsêac têtôm gebe sênam gôliŋ-waganê lau kapoacwalôŋa kêsi me.
25 Mago Apômtau kêsôm biŋ tonec gebe
“Aê oc janam ŋactêkwanê lau kapoacwalôŋa kêsi
ma jajaŋgo gôliŋwaganê waba su.
Aê oc janac siŋ êndêŋ êsêac, taŋ sêjac aôm naŋ,
ma janam nêm gôlôac wakuc kêsi.
26 Êsêac taŋ sêkôniŋ aôm naŋ, oc jakêŋ êsêac sêniŋ tauŋ nêŋ ŋamêsôm
to sênôm tauŋ nêŋ dec e êjaŋiŋ êsêac êtôm wain kêjaŋiŋ lau.
Go ŋamalac pebeŋ sêjala gebe aê Apômtau, Jakobnê ŋaclai,
nêm kêsiwaga to nêm gêjam-sawaga.”